立夏奉祀太一宮五言十韻
作者：劉筠
朝代：宋

paragraphs: 朱駕開炎序，瓊科舉舊儀。
恭承宣室詔，肅奉列真祠。
地接蘢葱氣，人多綽約姿。
珍叢羅寶槭，嘉樹蔭文榱。
仙饌豐青𩝊，齋房飾紫帷。
潔誠專在祀，將事竚迎禧。
谷應空歌韻，神聽祝冊辭。
蘭蒸芬靜品，桂醑灧華彝。
煙達徐梵幣，風靈自轉旗。
雲衣纔半解，鳴鳳遡晨曦。